Il-Korporazzjoni Enemalta tinsab fil-proċess li tibdel mijiet ta’ smart meters li nstab li kienu mbagħbsa b’mod li kienu qegħdin jimmarkaw sa 20% tal-units ikkonsmati. Mistoqsija minn tvm.com.mt kemm-il smart meter l-Enemalta biddlet minn dawk li nstab li kienu mbagħbsa fi djar u postijiet kummerċjali biex jibdew jaqraw il-konsum reali, il-Korporazzjoni qalet li għadha għaddejja bil-ħidma tagħha biex jittieħdu l-passi meħtieġa fir-rigward ta’ klijenti li għandhom irregolaritajiet fil-konsum tal-elettriku tagħhom. Għalhekk żiedet tgħid li mhix f’pożizzjoni li tagħti statistika dwar dan. Fost l-ewwel azzjonijiet li ttieħdu meta klijenti jirrapportaw irregolarità jew jinqabdu jisirqu l-elettriku, l-Enemalta qalet li taċċerta li l-abbuż jitwaqqaf minnufih. Din il-ħidma tista’ tinkludi l-bdil tal-meter fejn il-klijenti jkollhom iħallsu penali addizzjonali. Mindu sar magħruf dan l-iskandlu kien hemm 428 minn 67 belt u raħal li ħadu l-għażla ta’ regolarizzazzjoni volontarja. L-Enemalta żiedet tgħid li kif imħabbar, dawn qed jintalbu jħallsu għall-elettriku misruq bil-penali u l-interessi stabbiliti fil-liġi u li dan il-proċess għadu għaddej. Fl-istess waqt għaddejja ħidma oħra biex klijenti li ma resqux ‘il quddiem minn jeddhom jinqbadu u jittieħdu l-passi kollha meħtieġa kontrihom. Intant minn tweġiba għall-mistoqsija parlamentari, jirriżulta li l-akbar għadd ta’ persuni li ressqu ‘l quddiem biex jirrapporaw irregolarità fil-meter tagħhom kienu mill-Mosta u minn Ħal Qormi b’30 każ kull wieħed.